Phelippe, par la grâce de Dieu, duc de Bourgoingne, de Lothier, de Brabant et de Lembourg, conte de Flandres, d’Artois, de Bourgoingne, palatin de Haynau, de Hollande, de Zélande et de Namur, marquis du Saint Empire, seigneur de Frise, de Salins et de Malines, à nostre chastellain de Sauls, présent et advenir, salut. Oye l’umble supplicacion de nos poures hommes et subgiez sans moyen les habitans de nostre ville de Salive, estans en nostre chastelleine de Sauls, contenant que comme, à l’occasion des guerres et divisions qui ont longuement regné et regnent en ce royaulme et par aultres orvales et fortunes, la ville dudit Salive, qui anciennement soloit estre bien peuplée et fornie de habitans riches et bien aisiés en chevance, a esté et est toute déserte et désolée. Et tant que présentement n’y a pas de dix mesnaiges ung, au regart de ce qu’il en y souloit avoir, et encoires ce qui en y est, sont gens de petites facultez, et n’ont à peine de quoy vivre. Jà soit ce que de leur pouhoir, ilz se travaillent de labourer, mais ilz ne pevent tenir chevaulx que pris ne leur soient par les gens suyans lesdites guerres. Et, pour ceste cause, leurs terres et héritaiges sont et demeurent en toppe et désert. Desquelz héritaiges, chacun journal nous doit disme et tierce. C’est assavoir de dix et de quinze gerbes l’une. Lesquelz dismes et tierces pour la ruynosité dessus dite, nous sont de très peu de valeur. Et il soit ainsi que pour nous remettre sus eulx et leurs diz héritaiges, les diz supplians trouveroient voulentiers manière pour obvier aux prinses que leur font lesdiz gens d’armes de leurs chevaulx d’avoir et tenir en lieu d’iceulx chevaulx des beufz trayans. Toutes voies, obstant que chacun beuf trayant audit lieu nous doit chacun an ung quartal par moitié froment et avenne, mesure dudit Salive, qui est grande et grosse charge, sens la moison des beufz qu’ilz tiendroient d’autruy. Lesquelles charges et moisons monteroient à plus que chacun beuf trayant ne pourroit gaingnier par an. Lesdiz supplians n’osent avoir ne tenir aucuns beufz pour faire leurs labouraiges et si perdent leurs chevaulx tantost qu’ilz en ont aucuns, par les prinses que en font lesdiz gens d’armes et aussi se decherra et ny aura comme point de labouraige audit lieu, en grant diminution de nosdites dismes et tierces que parce que nous seront comme de nulle valeur; se, de nostre grâce, ne mettons du tout au néant la dite charge de grains que avons acoustumé de prendre sur chacun beuf traiant audit lieu, ou que la modérons, à une bien petite quantité de blé. Dont, attendu ce que dit est, et que s’il nous pleist mettre jus la dite charge et servitude qui est sur les diz beufz, nostre dite ville se pourra par ce moyen repeupler et le labouraige augmenter, tellement que nosdiz dismes et tierces qui de présent sont de petite valeur, nous reviendront de plus grant quantité de grains de beaulcoup chacun an que ne monteroit la revenue des diz beufz. Ainsi que dient les diz supplians. Ilz nous ont très humblement supplié et requis, nous, les choses dessus dictes considerées et que désirons le bien et augmentation de nostre dite ville et qu’elle se puist repeupler et le labouraige de par de là augmenter au bien de nous et accroissement de noz revenues de grains et autres que nous y prenons. Ausdiz supplians sur ce eu l’advis de nos amez et feaulx les gens de noz Comptes à Dijon, qui se sont informés par vous chastellain, qui estes à présent de ceste matière et de la vérité d’icelle. A iceulx supplians, avons modéré et modérons, de grâce espécial, à la moitié, c’est assavoir à demy quartal chacun an ladite charge de ung quartal de blé tel que dessus que a acoustumé de estre levé sur chacun beuf trayant en nostre dite ville de Salive. Et ce tant qu’il nous plaira et jusques à nostre rappel. Se voulons et expressément vous mandons et commandons que doresnavant jusque à nostre dit rappel, en vous paiant par lesdiz supplians pour chacun beuf trayant qu’ilz auront demi quartal de blé, mesure dudit Salive, par moitié froment et avene, vous les tenés paisibles du surplus qu’ils en avoient accoustumé de paier. Et de nostre présente grâce et modération les faictes, souffrés et laissés, durant nostre plaisir, paisiblement joyr et user. Et par rapportant pour une et la première fois seulement vidimus de ces présentes fait soubz scel autentique ou copie collationnée par l’un de noz secretaires en la Chambre de noz Comptes avec lettres chacun an des diz habitans supplians qu’ils aient joy de nostre présente grâce et modération. Nous voulons que soiés et demeurez deschargié, tant qu’il nous plaira de faire recepte et despense en voz comptes à plus hault pris que de demy quartal, par moitié froment et avoine pour chacun beuf traiant qui sera en nostre dite ville de Salive tant pardevant les gens de noz comptes que par tout ailleurs ou il appartiendra, sens aucune difficulté. Car ainsi nous plaist il estre fait, nonobstant quelzconques mandemens ou deffenses à ce contraires. Donné en nostre ville de Dijon le darnier jour du mois de mars l’an de grâce mil quatre cens trente et sept avant Pasques. Ainsi signé par monseigneur le Duc a la relacion du Conseil, T. BOUESSEAU.